3. ลักษณะการประกอบธุรกิจ

3.1 ความเป็นมาและลักษณะการประกอบธุรกิจ

  ในปี 2552 บริษัทหลักทรัพย์ ซีมิโก้ จำกัด (มหาชน) (“บริษัท”)
  มีการปรับโครงสร้างการดำเนินธุรกิจครั้งสำคัญโดยการเข้าร่วมเป็นพันธมิตรทางธุรกิจกับธนาคารกรุงไทย
  จำกัด (มหาชน) (“ธนาคาร”) ในการพัฒนาธุรกิจหลักทรัพย์ร่วมกันภายใต้บริษัทหลักทรัพย์
  เคทีซีมิโก้ จำกัด (“เคทีซีมิโก้”) โดยบริษัทได้เข้าซื้อหุ้นใน เคทีซีมิโก้ จากกลุ่มผู้ถือหุ้นเดิม
  ตั้งแต่เดือนกันยายน 2551 ในสัดส่วนร้อยละ 48.81 ของทุนจดทะเบียนและชำระแล้ว 864
  ล้านบาท ต่อมาในเดือนมีนาคม 2552 บริษัทได้ลงนามในสัญญาผู้ถือหุ้นกับธนาคาร
  และลงนามในสัญญาโอนสินทรัพย์ รวมถึงสินทรัพย์หลักที่ใช้ในการดำเนินกิจการและบุคลากร
  บัญชีลูกหนี้ธุรกิจหลักทรัพย์ประเภทบัญชีเครดิตบาลานซ์ให้แก่ เคทีซีมิโก้
  ซึ่งบริษัทได้รับค่าตอบแทนจากการโอนธุรกิจเป็นเงิน 500 ล้านบาท โดยได้รับชำระ 300
  ล้านบาท ในวันที่มีการโอนธุรกิจ เมื่อวันที่ 4 พฤษภาคม 2552 และอีก 200
  ล้านบาทจะได้รับชำระภายใน 3 ปี ตามผลการดำเนินงาน (กำไรก่อนหักดอกเบี้ย ภาษี
  ค่าเสื่อมราคา และค่าตัดจำหน่าย “EBITDA” ) ของเคทีซีมิโก้ ตามเงื่อนไขดังนี้

-   บริษัทได้รับชำระเงินจำนวน 60 ล้านบาท หาก EBITDA ของปี 2552ไม่น้อยกว่า 250
    ล้านบาท

-   บริษัทได้รับชำระเงินจำนวน 70 ล้านบาท หาก EBITDA ของปี 2553ไม่น้อยกว่า 350
    ล้านบาท

-   บริษัทได้รับชำระเงินจำนวน 70 ล้านบาท หาก EBITDA ของปี 2554ไม่น้อยกว่า 400
    ล้านบาท

  สำหรับผลการดำเนินงานปี 2552 (จากผลการดำเนินงานเพียง 8 เดือนนับจากเดือนพฤษภาคม
  ถึงธันวาคม) บริษัทได้รับชำระเงินแล้วเป็นจำนวน 58 ล้านบาท
  และสำหรับผลการดำเนินงานในปี 2553 ซึ่งเคทีซีมิโก้มี EBITDA สะสมปี 2552 – 2553
  เป็นจำนวนกว่า 650 ล้านบาท บริษัทจึงรับรู้กำไรจากการโอนสินทรัพย์และธุรกิจอีกจำนวน 72
  ล้านบาทในงบการเงินปี 2553 ซึ่งจะได้รับชำระภายใน 15
  วันนับจากวันที่ที่ประชุมผู้ถือหุ้นมีติเห็นชอบงบการเงินปี 2553
  สำหรับเงินค่าตอบแทนการโอนธุรกิจส่วนที่เหลืออีก 70 ล้านบาท หาก
  EBITDAไม่เป็นไปตามเงื่อนไขข้างต้น จะใช้เกณฑ์ชำระตามสัดส่วน คือยอดรวม EBITDA
  ที่เกิดขึ้นจริงของปี 2552-2554 รวม 3 ปี เทียบกับประมาณการรวม 3 ปี จำนวน 1,000
  ล้านบาท บริษัทจะได้รับชำระตามสัดส่วนที่เกิดขึ้นจริงหักด้วยยอดเงินที่ชำระแล้ว
  ทั้งนี้ยอดที่จะได้รับชำระทั้งสิ้นไม่เกิน 200 ล้านบาท

  วัตถุประสงค์ในการโอนธุรกิจหลักทรัพย์ไปยัง เคทีซีมิโก้

-   ลดความเสี่ยงของบริษัทในฐานะบริษัทหลักทรัพย์อิสระ (Local Independent Broker)
    ท่ามกลางภาวะการแข่งขันที่รุนแรงขึ้น
    จากการเปิดเสรีธุรกิจหลักทรัพย์และค่านายหน้าจากการซื้อขายหลักทรัพย์แบบเต็มรูปแบบ
    ที่มีผลบังคับในวันที่ 1 มกราคม 2555

-   เพิ่มช่องทางแหล่งเงินกู้และการสนับสนุนธุรกิจหลักทรัพย์จากธนาคาร
    ซึ่งเป็นผู้ถือหุ้นรายใหญ่ของเคทีซีมิโก้
    ส่งผลให้บริษัทสามารถบริหารโครงสร้างเงินทุนให้ได้รับผลตอบแทนสูงสุด

-   เพิ่มโอกาสในการขยายฐานลูกค้าไปยังฐานลูกค้าของธนาคาร ทั้งลูกค้าประเภทบุคคล
    ลูกค้าสถาบัน และ และลูกค้า High Networth Individuals

  สถานะของบริษัทหลังจากการโอนธุรกิจหลักทรัพย์
  จะเป็นเสมือนบริษัทที่ถือหุ้นในธุรกิจหรือบริษัทต่างๆ (Holding Company)
  บริษัทมีนโยบายที่จะขายใบอนุญาตประกอบธุรกิจหลักทรัพย์ที่ไม่ได้ใช้
  (ปัจจุบันบริษัทได้รับการผ่อนผันการหยุดดำเนินธุรกิจการเป็นนายหน้าค้าหลักทรัพย์
  จากคณะกรรมการตลาดหลักทรัพย์ฯ ซึ่งจะครบกำหนดอายุผ่อนผันในเดือนธันวาคม 2554)

  การบริหารสำนักงานภายหลังการโอนธุรกิจ บริษัททำสัญญาว่าจ้างเคทีซีมิโก้
  เป็นผู้ให้บริการงานเกี่ยวกับสำนักงาน ซึ่งครอบคลุมงานด้านบัญชี การเงิน งานปฏิบัติการ เช่น
  การดูแลทรัพย์สิน ติดตามทวงถามหนี้ งานบุคคล งานธุรการ งานตรวจสอบภายใน
  งานเทคโนโลยี และงานสนับสนุนอื่น ๆ
  ซึ่งสัญญาการว่าจ้างบริการสำนักงานดังกล่าวได้ผ่านความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์

  ในเดือนมีนาคม 2553 บริษัทได้รับเงินปันผลจาก เคทีซีมิโก้ ประมาณ 41 ล้านบาท
  และในเดือนเมษายน 2553 ได้เพิ่มทุนใน เคทีซีมิโก้ จำนวน 150 ล้านบาท
  รวมเป็นมูลค่าเงินลงทุนตามราคาทุน 1,087.50 ล้านบาท สัดส่วนการลงทุนที่ร้อยละ 49.54
  จากทุนที่ออกและเรียกชำระแล้ว 1,837.80 ล้านบาท

  ในเดือนธันวาคม 2553 บริษัทได้ขยายธุรกิจหลักทรัพย์ไปยัง สปป. ลาว
  ผ่านการลงทุนของเคทีซีมิโก้ ร่วมกับธนาคารการค้าต่างประเทศลาว จัดตั้งบริษัทหลักทรัพย์ BCEL
  KRUNGTHAI (BCEL-KT) (เคทีซีมิโก้ถือหุ้นร้อยละ 30) ซึ่งบริษัทดังกล่าวเป็นบริษัทหลักทรัพย์ 1
  ใน 2 รายแรกที่ให้บริการซื้อขายหลักทรัพย์ในวันเปิดทำการซื้อขายวันแรกของตลาดหลักทรัพย์
  สปป. ลาว เมื่อ 11 มกราคม 2554 สำหรับเงินลงทุนในบริษัทหลักทรัพย์ Thanh Cong
  Securities Joint Stock Company (TCSC)
  ซึ่งประกอบธุรกิจหลักทรัพย์ในประเทศเวียดนาม ซึ่งบริษัทถือหุ้นร้อยละ 18.88
  ของหุ้นที่ออกแล้วทั้งหมด บริษัทมีแผนที่จะขายเงินลงทุนดังกล่าวในครึ่งแรกของปี 2554

3.2 ภาพรวมการประกอบธุรกิจของกลุ่มบริษัท

 ภาพรวมการประกอบธุรกิจของบริษัท บริษัทย่อย และบริษัทร่วมแบ่งออกเป็น 3 ประเภทธุรกิจ ได้แก่

1)  ธุรกิจลงทุน โดย บริษัทหลักทรัพย์ซีมิโก้ จำกัด (มหาชน)

2)  ธุรกิจหลักทรัพย์ โดยบริษัทหลักทรัพย์ เคทีซีมิโก้ จำกัด, Thanh Cong Securities Joint
    Stock Company (TCSC) และ BCEL KRUNGTHAI Securities Company Limited
    (BECL-KT)

3)  ธุรกิจจัดการกองทุน โดย บริษัทหลักทรัพย์จัดการกองทุนรวมซีมิโก้ จำกัด

โครงสร้างรายได้ของบริษัท บริษัทย่อย และบริษัทร่วมแยกตามแหล่งที่มา

[]